תום שובל

תום שובל (נולד ב-8 בספטמבר 1981) הוא תסריטאי ובמאי קולנוע ישראלי. תום שובל נולד לשרית ויצחק (איקי) שובל בפתח תקווה ובה גדל. למד במגמת הקולנוע של תיכון עירוני א', תל אביב, אותה סיים בהצטיינות. בשנת 1995, בהיותו נער, השתתף בתוכנית זאפ לראשון וראיין את איגי וקסמן יחד עם נועה קולר. בצה"ל שירת ביחידת ההסרטה של מז"י (מפקדת זרוע היבשה) ושימש כמפקד בקורס וידאו של צה"ל. בתקופת שירותו הצבאי ייסד יחד עם חמישה חברים במאים בני גילו (אדם סנדרסון, יהושע סימון, מיכאל הנגבי, דניאל אדר ואורן שי) את קבוצת "באבון" – קבוצת יוצרים העושה סרטים באופן עצמאי וללא תמיכה ממסדית. הם קיבצו סרטים קצרים שעשו והקרינו אותם בסינמטק תל אביב. אחד מהסרטים הקצרים היה "ואן גוך בתל אביב" (16 דקות), בבימויו של שובל. בנוסף לכך ביים וידאו קליפים רבים וזוכי פרסים, ביניהם ללהקת מוניקה סקס, לג'ירפות ועוד. נבחר כאחד היוצרים המבטיחים של הקולנוע הישראלי על ידי ועדה מיוחדת של סינמטק חולון (2008) וכן על ידי עיתון "הארץ". שובל נרשם ללימודים בבית הספר סם שפיגל לקולנוע ולטלוויזיה. למד חמש שנים וסיים בהצטיינות יתרה. במהלך לימודיו ביים שני סרטים קצרים: "הלב הרעב" וסרט הגמר שלו "פתח תקווה". שניהם השתתפו בפסטיבלים רבים וזכו בפרסים. לאחר סיום לימודיו בסם שפיגל, החל לעבוד על סרטו העלילתי הראשון באורך מלא, "הנוער". הסרט הוא קופרודוקציה ישראלית-גרמנית ובתמיכת קרן יהושע רבינוביץ לאמנויות - פרויקט קולנוע, יונייטד קינג וערוץ ארטה. הקרנת הבכורה של הסרט הייתה ב-10 בפברואר 2013 בפסטיבל הסרטים הבינלאומי בברלין. שובל מלמד בימוי עלילתי בבית הספר סם שפיגל לקולנוע ולטלוויזיה שבו גם למד ובמחלקה לקולנוע ווידאו בבצלאל, ירושלים. הוא כותב-שותף של התסריט עם הבמאים מיכל ברזיס ועודד בן נון לסרט "איה" (40 דקות) בכיכובה של שרה אדלר. הסרט הוקרן בהקרנות מסחריות בקולנוע לב בשנת 2012. יוצר וכותב במשותף עם דני רוזנברג של הסדרה "ג'וני ואבירי הגליל" (2015) ל-YES. ובנוסף שימש כתסריטאי באופרת הסבון "בובות" ב-HOT. כתב על קולנוע במקומון "העיר" ובכתב העת "מטעם" - כתב עת לספרות ומחשבה רדיקלית. כותב ברבעון "סינמטק" וכן מכותבי ועורכי העיתון "מערבון", כתב עת לקולנוע בהוצאת האקדמיה החופשית. כותב לכתב העת המקוון "תקריב" וכן במגזין "טיים אאוט תל אביב". שובל הוא הישראלי הראשון שנבחר למיזם האמנות של חברת רולקס בשבע שנות פעילותו (ב-2014). המיזם שם לעצמו למטרה לאפשר דיאלוג מקצועי ואמנותי של אמנים מבטיחים עם אמנים מנוסים ובעלי שם בתחומם, ובכך להנציח מסורת רבת שנים של אמן ובן טיפוחים. לכל מחזור נבחרים שמונה אמנים בתחילת דרכם, מתחומי אמנות שונים ומכל רחבי תבל, על ידי צוות יועצים מקצועי. המנטור של שובל בתוכנית היה הבמאי אלחנדרו גונסלס איניאריטו. סרטו השני באורך מלא הסירו דאגה מלבכם זכה בפרס הסרט הישראלי העלילתי הטוב ביותר פסטיבל הקולנוע ירושלים 2021. את התסריט לסרט כתב שובל יחד עם אחיו דן שובל. מאחורי הסרט יש רשימה ארוכה של מפיקים, ביניהם גונסלס איניאריטו ובמאי הסרט הארטיסט מישל חזנוויצ'וס. כוכבת הסרט "הארטיסט", ברניס בז'ו, משחקת בסרט בתפקיד הראשי. בשנת 2021 יצר וביים את הסדרה "הד קולך" עבור תאגיד השידור הישראלי כאן 11. תום שובל, במיזם "אישים" לתיעוד היצירה הישראלית תום שובל, במסד הנתונים הקולנועיים IMDb (באנגלית) תום שובל, באתר "אידיבי", מאגר הידע העברי לקולנוע ישראלי ועולמי תום שובל, באתר ספר הקולנוע הישראלי מיכל וילצקי‏, האמן 17: תום שובל - וואלה תרבות, באתר וואלה, 20 בספטמבר 2007 שמוליק דובדבני, ברלין, "הנוער" לאן? סרטו של תום שובל הוקרן בברלין, באתר ynet, 11 בפברואר 2013 עידן חגואל, תום שובל: "ניסיתי לא לחשוב על הציפיות ממני", באתר הארץ, 23 בפברואר 2013 נירית אנדרמן, הסודות המשפחתיים של תום שובל, באתר הארץ, 23 באוגוסט 2013 נחום מוכיח, ריאיון עם תום שובל - מאחורי הקלעים של הסרט הנוער, באתר הבמה, 24 בספטמבר 2013 תום שובל, אני, אלחנדרו וליאו בדרך אל האוסקר, באתר ynet, 6 בפברואר 2015 תום שובל, האיש שהיה על הסט של ״האיש שנולד מחדש״, במסגרת "סינמסקופ" - בלוג הקולנוע של יאיר רוה, 17 ינואר 2016 נירית אנדרמן, "הקולנוע צריך להמציא את עצמו מחדש. זו מהפכה", באתר הארץ, 24 בנובמבר 2021 מאמרים והרצאות של שובל גלעד אמיליו שנקר (מראיין) בתוכנית "חי בסרט", הטלוויזיה החינוכית, 4 בדצמבר 2014 על 'הגבינה' מאת פאזוליני - חלק א', על 'הגבינה' מאת פאזוליני - חלק , בערוץ מטעם ביו טיוב, 2 בדצמבר 2010 כייס - דיוקנו של הבמאי הסיני ג'יה זאנג קה, מתעד "דור גלולות ההריון" בסין ומי שנחשב לאחד הבמאים המסקרנים בעולם, באתר מעיין, 1 במרץ 2008 מאבק בעיניים המסרבות להיפקח- ריאיון עם שמי זרחין (אורכב 04.06.2013 בארכיון Wayback Machine), באתר סינמטק ירושלים שי פוגלמן, דברים שיעשו את 2012: תום שובל, בן 30, באתר הארץ, 29 בדצמבר 2011 תוכנית אימוץ האמנים של רולקס נטע אלכסנדר, הוליווד מגלה את ישראל, בעיתון הארץ, 19 באוקטובר 2014 שמוליק דובדבני, קולנוע נוקב על פערי מעמדות והעצמה נשית: נחנכה התחרות הישראלית בפסטיבל ירושלים, באתר ynet, 26 באוגוסט 2021 זוכי פסטיבל הקולנוע ירושלים 2021